Boschkop-kleinhoewemoord: Dood van geliefde 'ysterbroer' ruk gemeenskap | Maroela Media
Eva en Henry Kirstein. Foto: Verskaf
'n Gebroke familie wat vanjaar die geliefde sakeman, pa en buiteleweliefhebber Henry Kirstein se 60ste verjaardag sou vier, tref nou sy begrafnisreëlings nadat hy tydens 'n kleinhoewe-aanval buite Pretoria voor sy vrou, Eva, doodgeskiet is.
Maroela Media het Vrydag berig Henry is Donderdagaand in sy huis op 'n kleinhoewe in die Mooiplaats-omgewing naby Boschkop, oos van die stad, doodgeskiet toe minstens sewe aanvallers toegeslaan het.
Die aanvallers het toegang tot die goedbeveiligde kleinhoewe verkry deur twee veiligheidswagte te oorval en met gewere aan te hou nadat hulle vermoedelik vroeër die dag die heinings geknip het. Een van die wagte is by die hek vasgebind en hulle het die ander wag tot by die huis gedwing waar hulle Henry, sonder om 'n woord te sê, in die rug geskiet het terwyl hy aan die kombuistafel gesit het. Hy is op die toneel dood.
Hulle het vir Eva gedwing om die kluis uit te wys waarna hulle onder meer met R800 000, Amerikaanse dollars en twee vuurwapens op die vlug geslaan het.
Leon Kirstein (45), Henry se stiefbroer, het Maandag aan Maroela Media gesê die familie sukkel om hierdie "sinnelose, koudbloedige" moord te verwerk.
"Dit bring soveel hartseer vir ons familie. Henry was seker die hardwerkendste man op Gods aarde. Sy familie was sy alles en ons is 'n groot familie," het hy emosioneel gesê.
Henry was in 'n vennootskap en die mede-eienaar van 'n fabriek in Silverton wat waterboormasjiene vervaardig en uitvoer, onder meer na Dubai.
"Hy woon al jare op sy kleinhoewe. Hy het die plek baie mooi opgeknap en vergroot deur aangrensende kleinhoewes aan te koop. Hy was baie veiligheidsbewus en daar is goeie sekuriteit wat vir ons die aanduiding gee dat die aanval goed beplan was."
Leon beskryf sy "ouboet" as 'n eerlike man met 'n groot gees wat die land en mensdom liefgehad het. "Hy sou alles vir sy werkers, familie en medemens doen. Henry se geloof in God en sy medemens was aansteeklik en sy liefdadigheidswerk in die omgewing wel bekend."
Henry was lief vir die buitelewe. Hy het daarvan gehou om sy vrye tyd langs die viswaters deur te bring en was lief vir diepseehengel. Hy was boonop 'n kranige skut, het skyfskiet beoefen en het graag gejag.
"Hy sal onthou word as 'n ouboet, pa, eggenoot en seun met 'n asemrowende dryf in die lewe. Hy was 'n voorbeeld vir almal wat met hom te doen gehad het en het bitter min die verkeerde in mense raakgesien. Hy was altyd optimisties oor ons volk en land se toekoms en het geglo dat die keuses wat ons daagliks maak ons toekoms bepaal. Hy was diep gelowig."
Leon het gesê die moord maak geen sin nie, behalwe dat mense in die afwesigheid van morele waardes leef onder 'n regering wat sy rug op sy mense gedraai het. "Ons sal nie gaan lê nie, my broer sou dit nie wou hê nie. Ons as familie gaan sterker hier uitkom en ons opnuut aan die welstand van ons mense wy. Nou moet ons eers my ysterbroer se moord verwerk en op ons knieë die uitweg en pad vorentoe bepaal."
Volgens Leon kry Eva en Henry se seuns swaar ná die moord. Hulle ontvang berading en word deur familie bygestaan.
Veiligheid by die kleinhoewe is intussen verder opgeskerp.
Kapt. Marissa van der Merwe, waarnemende stasiebevelvoerder en woordvoerder van die Boschkop-polisie, het Maandag aan Maroela Media gesê niemand is nog in verband met die voorval in hegtenis geneem nie. "Die polisie is besig om leidrade op te volg en die ondersoek duur voort," het sy gesê.
Henry laat sy vrou, seuns, pa, broers en susters en uitgebreide familie agter.
Hy sou op 21 Maart 60 geword het.
'n Gedenkdiens word Donderdag om 11:00 by die 3CI Kerk in Saalstraat in Zwavelpoort gehou.
Henry Kirstein en sy pa Johan (85). Foto: Verskaf
Henry en Eva Kirstein saam met hul kleinkinders. Foto: Verskaf
Kirstein se familie: Foto: Verskaf
Ek het nie meer woorde nie. My innige simpatie aan die familie.
Hulle slaan toe waneer daar baie geld is ? hoe het hulle geweet dis daar ? en dit nog op die regte tyd stip . Begin soek by die wat daar werk en weet wat gaan daar aan . Jammer vir die verlies , maar mense is agterlosig waar hulle weet hulle het groot bedrae geld by hulle . Weet julle nie wat is E.F.T. nie ? ELECTRONIC FUND TRANSVER .
wat maak n mens met so baie geld in n kluis by jou huis. jy maak mos nou van jouself n teiken vir sulke gemors.
Andre jy slaan die spyker op die kop en praat die waarheid .
Sekuriteits wagte is seker geld in die hand gestop. Hoe moet jy jou naaste liefhe as dit so gaan. Ek behandel elke dag almal met respek…..genade en net mooi niks word aan die saak gedoen nie. Ons kan almal mooi saamstaan en in n pragtige land bly…..maar ek is bevrees die regering is die grootste rassiste….